L 25/40
RO
Jurnalul Oficial al Uniunii Europene
27.1.2023
(20)
Țelina chinezească (Apium graveolens) și fasolea verde lungă (Vigna unguiculata ssp. sesquipedalis, Vigna unguiculata ssp. unguiculata) din Cambodgia au făcut obiectul unor controale oficiale intensificate începând din octombrie 2014 din cauza riscului de contaminare cu reziduuri de pesticide.
Aceste produse nu au fost importate în Uniune de mai mult de trei ani.
Prin urmare, rubricile corespunzătoare acestor produse din anexa I la Regulamentul de punere în aplicare (UE) 2019/1793 trebuie eliminate.
(21)
Napii (Brassica rapa ssp. rapa) din Liban au făcut obiectul unor controale oficiale intensificate începând din iulie 2018 din cauza riscului de contaminare cu Rodamină B.
Controalele oficiale efectuate asupra produsului respectiv de către statele membre indică o rată mare și persistentă de neconformitate de la instituirea controalelor oficiale intensificate.
Aceste controale dovedesc că intrarea produsului respectiv în Uniune constituie un risc grav pentru sănătatea umană.
Prin urmare, este necesar ca, pe lângă controalele oficiale intensificate, să se prevadă condiții speciale în ceea ce privește importul de napi (Brassica rapa ssp. rapa) din Liban.
În special, este necesar ca toate transporturile de napi (Brassica rapa ssp. rapa) din Liban să fie însoțite de un certificat oficial care să ateste că toate rezultatele eșantionării și ale analizelor demonstrează conformitatea cu cerințele Uniunii.
Rezultatele eșantionărilor și ale analizelor trebuie să fie anexate la certificatul respectiv.
Prin urmare, rubrica referitoare la napi (Brassica rapa ssp. rapa) din Liban din anexa I la Regulamentul de punere în aplicare (UE) 2019/1793 trebuie eliminată și transferată în anexa II la regulamentul de punere în aplicare respectiv, cu o frecvență a controalelor de identitate și fizice stabilită la 50 % din transporturile care intră în Uniune.
(22)
În ceea ce privește transporturile de gotukola (Centella asiatica) și mukunuwenna (Alternanthera sessilis) din Sri Lanka, în cursul controalelor oficiale efectuate de statele membre în conformitate cu articolele 5 și 6 din Regulamentul de punere în aplicare (UE) 2019/1793 a fost detectată o rată ridicată a nerespectării cerințelor relevante prevăzute în legislația Uniunii în ceea ce privește contaminarea cu reziduuri de pesticide.
Prin urmare, este adecvat să se mărească la 30 % frecvența controalelor de identitate și fizice care trebuie efectuate asupra acestor transporturi care intră în Uniune.
(23)
În sistemul TARIC au fost modificate mai multe coduri NC sau subdiviziuni TARIC.
Pentru a se permite o identificare mai precisă a produselor care fac obiectul unor controale oficiale intensificate, este oportun să se rectifice subdiviziunea TARIC pentru codul NC ex 1211 90 86 în rubrica referitoare la gotukola (Centella asiatica) din Sri Lanka din anexa I la Regulamentul de punere în aplicare (UE) 2019/1793.
(24)
Roșcovele, semințele de roșcove, nedecorticate, zdrobite sau măcinate, mucilagiile și agenții de îngroșare, modificați sau nu, derivați din roșcove sau din semințe de roșcove, din Maroc, au făcut, începând din ianuarie 2022, obiectul unor controale oficiale intensificate din cauza riscului de contaminare cu oxid de etilenă.
Controalele oficiale efectuate de statele membre cu privire la respectivele produse indică conformitate cu cerințele relevante prevăzute în legislația Uniunii.
Prin urmare, nu se mai justifică efectuarea unor controale oficiale intensificate vizând aceste produse și este necesar ca rubrica aferentă acestora să fie eliminată din anexa I la Regulamentul de punere în aplicare (UE) 2019/1793.
(25)
Arahidele și produsele fabricate din arahide din Madagascar au făcut obiectul unor controale oficiale intensificate începând din aprilie 2016 din cauza riscului de contaminare cu aflatoxine.
Aceste produse nu au fost importate în Uniune de mai mult de trei ani.
Prin urmare, rubrica corespunzătoare acestor produse din anexa I la Regulamentul de punere în aplicare (UE) 2019/1793 trebuie eliminată.
(26)
În ceea ce privește transporturile de fasoliță (fasole pestriță) (Vigna unguiculata) din Madagascar, datele din notificările RASFF și informațiile privind controalele oficiale efectuate de statele membre indică apariția unor noi riscuri pentru sănătatea umană, din cauza unei posibile contaminări cu reziduuri de pesticide.
Prin urmare, este necesar să se solicite efectuarea unor controale oficiale intensificate cu privire la intrările acestui produs din Madagascar.
În consecință, este necesar ca acest produs să fie inclus în anexa I la Regulamentul de punere în aplicare (UE) 2019/1793, cu o frecvență a controalelor de identitate și fizice stabilită la 10 % din transporturile care intră în Uniune.
(27)
Ketchupul și alte sosuri, de tomate, din Mexic au făcut obiectul unor controale oficiale intensificate începând din ianuarie 2022 din cauza riscului de contaminare cu oxid de etilenă.
Controalele oficiale efectuate de statele membre cu privire la respectivele produse indică conformitate cu cerințele relevante prevăzute în legislația Uniunii.
Prin urmare, nu se mai justifică efectuarea unor controale oficiale intensificate vizând aceste produse și este necesar ca rubrica aferentă acestora să fie eliminată din anexa I la Regulamentul de punere în aplicare (UE) 2019/1793.